**Dôvodová správa**

**B. Osobitná časť**

**K čl. I**

**K bodom 1 a 2**

Navrhovanou úpravou sa aktualizujú odkazy na príslušné neprojektové opatrenia Strategického plánu spoločnej poľnohospodárskej politiky uvedené v § 1 nariadenia vlády Slovenskej republiky č. 3/2023 Z. z.

Navrhovaná úprava v novelizačnom bode 1 znamená, že pre podporu na opatrenia podľa § 1 písm. l) až n), t. j. na založenie agrolesníckého systému, založenie líniových vegetačných prvkov, ako aj na zalesňovanie ornej pôdy, platí povinnosť plnenia minimálnych požiadaviek na poskytnutie priamych podpôr podľa § 3 ods. 1 nariadenia vlády Slovenskej republiky   
č. 436/2022 Z. z., ktorým sa ustanovujú pravidlá poskytovania podpory v poľnohospodárstve formou priamych platieb. Na opatrenie uvedené v § 1 písm. k) lesnícko-environmentálne   
a klimatické služby a ochrana lesov sa už podmienka splnenia minimálnych požiadaviek   
na poskytnutie priamych platieb podľa osobitného predpisu nevzťahuje.

Novelizačným bodom 2 sa upravuje podmienka plnenia udržiavania poľnohospodárskej plochy podľa § 3 nariadenia vlády Slovenskej republiky č. 435/2022 Z. z., ktorým sa ustanovujú požiadavky na udržiavanie poľnohospodárskej plochy, aktívneho poľnohospodára a kondicionality. Táto povinnosť neplatí pre lesnícke operácie.

**K bodu 3**

Dochádza k zmene pojmu kone na pojem koňovité zvieratá z dôvodu rozšírenia výpočtu priemerného zaťaženia dobytčími jednotkami z druhu kone na všetky koňovité zvieratá evidované v centrálnom registri hospodárskych zvierat v súlade s vyhláškou Ministerstva pôdohospodárstva a rozvoja vidieka Slovenskej republiky č. 16/2012 Z. z. o identifikácii   
a registrácii koňovitých zvierat. Pojem ošípané sa nahrádza pojmom prasnice a ostatné ošípané pre výpočet dobytčích jednotiek z dôvodu jednoznačného členenia kategórií ošípaných v súlade s údajmi evidovanými v centrálnom registri hospodárskych zvierat podľa § 8 písm. e) vyhlášky Ministerstva pôdohospodárstva a rozvoja vidieka Slovenskej republiky č. 17/2012 Z. z.   
o identifikácii a registrácii ošípaných v znení neskorších predpisov.

**K bodu 4**

Novelizačným bodom sa ustanovuje, že do žiadosti na zlepšenie podmienok ustajnenia dojníc nie je možné zahrnúť dojnice, na ktoré bola podaná žiadosť o podporu podľa osobitného predpisu. V súlade so Strategickým plánom spoločnej poľnohospodárskej politiky nie je možné poskytnúť podporu na zlepšenie podmienok ustajnenia dojníc na dojnicu, ktorá je zároveň zahrnutá do žiadosti na podporu pastevného chovu dojníc.

**K bodu 5**

Navrhuje sa aktualizácia odkazu na príslušné neprojektové opatrenia Strategického plánu spoločnej poľnohospodárskej politiky uvedené v § 1 nariadenia vlády Slovenskej republiky   
č. 3/2023 Z. z. Ide o zahrnutie operácie „zlepšenie životných podmienok v chove hydiny“ medzi operácie, pre ktoré sú koeficienty prepočtu hospodárskych zvierat na dobytčie jednotky uvedené v prílohe č. 3 nariadenia vlády Slovenskej republiky č. 3/2023 Z. z.

**K bodu 6**

Navrhovanou úpravou sa ustanovuje, že prepočet kurčiat na dobytčie jednotky sa zaokrúhľuje na dve desatinné miesta nadol.

**K bodu 7**

Novelizačným bodom sa navrhuje zmena obdobia na určenie počtu prasníc a prasničiek   
v období jednoročného záväzku aktuálne od mája do apríla na skrátené obdobie od mája   
do februára. Zmenou obdobia na určenie počtu prasníc a prasničiek sa sleduje zosúladenie podmienky podpory so Strategickým plánom spoločnej poľnohospodárskej politiky.

**K bodu 8**

Navrhovanou úpravou sa dopĺňa výnimka vo vzťahu k povinnosti dodržať lehotu   
na vykonanie prvej kosby trvalých trávnych porastov na ploche podľa § 29 ods. 1 nariadenia vlády Slovenskej republiky č. 3/2023 Z. z., a to pre prípad, že prijímateľ podpory plní podmienku odloženej kosby v termíne od 15. augusta do 30. septembra podľa § 32 ods. 2 písm. b) nariadenia vlády Slovenskej republiky č. 3/2023 Z. z. Možnosť zmeny termínu prvej kosby so súhlasom orgánu ochrany prírody sa nevzťahuje na prípad, ak už prijímateľ podpory vykonáva odloženú kosbu podľa § 32 ods. 2 písm. b) nariadenia vlády Slovenskej republiky č. 3/2023 Z. z.

**K bodu 9**

Novelizačným bodom sa upravuje možnosť založenia trvalého trávneho porastu   
na ploche podľa § 33 ods. 1 nariadenia vlády Slovenskej republiky č. 3/2023 Z. z. aj po 31. marci príslušného kalendárneho roka, a to pre prípad, že prijímateľ podpory nemohol uvedenú lehotu dodržať z dôvodu podmočenia alebo zatopenia plochy. Túto povinnosť je však povinný splniť najneskôr v deň pred podaním žiadosti na podporu na zatrávňovanie podmáčanej ornej pôdy.

**K bodom 10 a 11**

Novelizačnými bodmi sa aktualizuje odborný názov Hlucháňa hôrneho.

**K bodu 12**

Navrhovanou úpravou dochádza vo vymedzených ustanoveniach k nahradeniu pojmu stromy pojmom dreviny. V súčasnom zozname druhov stromov určených pre opatrenia na založenie agrolesníckeho systému a na ochranu a údržbu drevín založeného agrolesníckeho systému a na založenie líniových vegetačných prvkov a na ochranu a údržbu drevín v rámci založeného líniového vegetačného prvku sa okrem stromov nachádzajú aj kríky. Z tohto dôvodu je potrebné zosúladenie pojmov pod spoločný pojem – dreviny.

**K bodu 13**

Ide o upresnenie zoznamu stanovených drevín v zmysle určených podmienok pre opatrenie na založenie agrolesníckeho systému a opatrenie na založenie líniových vegetačných prvkov.

**K bodu 14**

Pri opatreniach na založenie agrolesníckeho systému a na založenie líniových vegetačných prvkov sa dôraz kladie na cieľ týkajúci sa zmeny klímy. Vysádzanie stromov z pohľadu pohlcovania CO2, zadržiavanie vody v krajine, ako i zlepšovania kvality pôdy, je z pohľadu zabezpečenia daného cieľa účinnejšie. Z tohto dôvodu je aj prioritou vysádzanie stromov (lesných drevín) a nie kríkov. Navrhovanou úpravou sa zabezpečí spresnenie podmienok pre rôznorodosť drevín a kritérií/podmienok výsadby drevín. Výsadba drevín musí spĺňať nasledovné základné princípy, a to zabezpečiť:

* výsadbu minimálne 60% lesných drevín,
* výsadba dominantnej lesnej dreviny nesmie presiahnuť 60%,
* výsadba druhej dreviny nesmie presiahnuť 30 % a
* rôznorodosť drevín v počte minimálne 3 druhov drevín.

Príklad: Prijímateľ vysadí nasledovné dreviny: 40 ks buk, 30 ks dub, 20 ks hruška a 10 ks liesky. Subjekt spĺňa podmienku najmenej 60% lesných drevín (vysadil 70 ks lesnej dreviny   
zo zoznamu lesných drevín), podmienku do 60 % dominantnej lesnej dreviny (buk 40 ks), podmienku do 30% druhej dreviny (dub 30 ks) a podmienku rôznorodosti v počte minimálne 3 druhov drevín.

**K bodu 15**

Novelizačným bodom sa zužuje okruh podmienok, na ktoré sa nebude uplatňovať pravidlo týkajúce sa zmeny parametrov v rozsahu 5 %.

**K bodu 16**

Novelizačným bodom sa špecifikuje pojem ochrana vysadených drevín založeného agrolesníckeho systému a drevín v rámci založených líniových vegetačných prvkov. Cieľom navrhovanej úpravy je precizovať podmienku ochrany drevín, t. j. zabezpečenie minimálnej ochrany dreviny, ktorú musí prijímateľ vykonať.

**K bodu 17**

Legislatívno-technická úprava s ohľadom na zosúladenie pojmov stromy a kríky pod spoločný pojem – dreviny.

**K bodu 18**

Ustanovujú sa povinnosti pre vrátenie poskytnutej podpory aj pre opatrenia podľa § 42 písm. a), § 45 písm. a) a § 48 písm. a), ak prijímatelia podpory neplnia podmienky podpory.

**K bodu 19**

V prílohe č. 3 v tabuľke „Koeficienty prepočtu hospodárskych zvierat na dobytčie jednotky“ sa u druhu „Hydina“ upravuje kategória na kury, kurčatá na produkciu mäsa a na morky, husi, kačice a súčasne sa ustanovuje koeficient pre kategóriu kurčatá na produkciu mäsa.

**K bodom 20 a 21**

Novelizačným bodom sa vo vzťahu k ovocnému druhu brusnica chocholíkatá vkladá nový riadok a dopĺňa sa najnižší počet kusov na 1 ha ovocného sadu pre produkčný ovocný sad a pre ostatný ovocný sad potrebný pre vstup do operácie šetrné hospodárenie v ovocných sadoch.

**K bodu 22**

Navrhovanou úpravou sa nahrádza chýbajúci chemický prvok a jeho limitná hodnota.

**K čl. II**

Účinnosť nariadenia vlády sa navrhuje od 1. januára 2024.